ai4bharat/Pralekha huggingface dataset:
ಪ್ರಧಾನ ಮಂತ್ರಿಯವರ ಕಛೇರಿ
ಅಸ್ಸಾಂ ಮಾಜಿ ಮುಖ್ಯಮಂತ್ರಿ ಶ್ರೀ ತರುಣ್ ಗೊಗೊಯ್ ನಿಧನಕ್ಕೆ ಪ್ರಧಾನಿ ಸಂತಾಪ
ಪ್ರಧಾನಮಂತ್ರಿ ಶ್ರೀ ನರೇಂದ್ರ ಮೋದಿ ಅವರು ಅಸ್ಸಾಂನ ಮಾಜಿ ಮುಖ್ಯಮಂತ್ರಿ ಶ್ರೀ ತರುಣ್ ಗೊಗೊಯ್ ಅವರ ನಿಧನಕ್ಕೆ ಸಂತಾಪ ವ್ಯಕ್ತಪಡಿಸಿದ್ದಾರೆ.
"ಶ್ರೀ ತರುಣ್ ಗೊಗೊಯೋ ಅವರು ಜನಪ್ರಿಯ ನಾಯಕರಾಗಿದ್ದರು ಮತ್ತು ಅನುಭವಿ ಆಡಳಿತಗಾರರಾಗಿದ್ದರು, ಅಸ್ಸಾಂ ಮತ್ತು ಕೇಂದ್ರದಲ್ಲಿ ಅವರು ಸುದೀರ್ಘ ರಾಜಕೀಯ ಅನುಭವ ಹೊಂದಿದ್ದರು. ಅವರ ನಿಧನದಿಂದ ದುಃಖಿತನಾಗಿದ್ದೇನೆ. ಅವರ ಕುಟುಂಬದವರು ಮತ್ತು ಬೆಂಬಲಿಗರೊಂದಿಗೆ ಈ ದುಃಖದ ಸಂದರ್ಭದಲ್ಲಿ ನನ್ನ ಸಂವೇದನೆ ಇರುತ್ತದೆ. ಓಂ ಶಾಂತಿ" ಎಂದು ಟ್ವೀಟ್ ನಲ್ಲಿ ಪ್ರಧಾನಮಂತ್ರಿ ತಿಳಿಸಿದ್ದಾರೆ.
ಪ್ರಧಾನ ಮಂತ್ರಿಯವರ ಕಛೇರಿ
ಪ್ರಧಾನಮಂತ್ರಿ ಶ್ರೀ ನರೇಂದ್ರ ಮೋದಿಯವರು ಮಕರ ಸಂಕ್ರಾಂತಿಯಂದು ಜನರಿಗೆ ಶುಭಾಶಯ ಕೋರಿದ್ದಾರೆ.
ಪ್ರಧಾನಮಂತ್ರಿ ಶ್ರೀ ನರೇಂದ್ರ ಮೋದಿ ಅವರು ಮಕರ ಸಂಕ್ರಾಂತಿಯ ಹಬ್ಬದ ಈ ಸಂದರ್ಭದಲ್ಲಿ ಜನತೆಗೆ ಶುಭಾಶಯ ಕೋರಿದ್ದಾರೆ.
ಟ್ವೀಟ್ನಲ್ಲಿ ಪ್ರಧಾನ ಮಂತ್ರಿಗಳು ಹೇಳಿದ್ದು ಹೀಗೆ:
"ಮಕರ ಸಂಕ್ರಾಂತಿಗೆ ಎಲ್ಲರಿಗೂ ಶುಭವಾಗಲಿ."
ಪ್ರಧಾನ ಮಂತ್ರಿಯವರ ಕಛೇರಿ
ಪ್ರಧಾನಮಂತ್ರಿ ಶ್ರೀ ನರೇಂದ್ರ ಮೋದಿ ಮತ್ತು ಇಂಡೋನೇಷ್ಯಾ ಗಣತಂತ್ರದ ಅಧ್ಯಕ್ಷ ಘನತೆವೆತ್ತ ಜೊಕೊ ವಿಡೊಡೊ ಅವರು ಪರಸ್ಪರ ದೂರವಾಣಿ ಮೂಲಕ ಮಾತನಾಡಿದರು
ಪ್ರಧಾನಮಂತ್ರಿ ಶ್ರೀ ನರೇಂದ್ರ ಮೋದಿ ಮತ್ತು ಇಂಡೋನೇಷ್ಯಾ ಗಣತಂತ್ರದ ಅಧ್ಯಕ್ಷ ಘನತೆವೆತ್ತ ಜೊಕೊ ವಿಡೊಡೊ ಅವರು ಪರಸ್ಪರ ದೂರವಾಣಿ ಮೂಲಕ ಮಾತನಾಡಿದರು
ಪ್ರಧಾನಮಂತ್ರಿ ಶ್ರೀ ನರೇಂದ್ರ ಮೋದಿ ಅವರು ಇಂಡೋನೇಷ್ಯಾ ಗಣತಂತ್ರದ ಅಧ್ಯಕ್ಷ ಘನತೆವೆತ್ತ ಜೊಕೊ ವಿಡೊಡೊ ಅವರಿಗೆ ದೂರವಾಣಿ ಕರೆ ಮಾಡಿದರು.
(ಇಂಡೋನೇಷ್ಯಾದ ಸುಲವೆಸಿ ವಲಯದಲ್ಲಿ ಇತ್ತೀಚೆಗೆ ಸಂಭವಿಸಿದ ಭೂಕಂಪ ಮತ್ತು ಸುನಾಮಿಗಳಿಂದಾದ ಅಮೂಲ್ಯ ಜೀವ ಹಾನಿಗಳಿಗಾಗಿ ಪ್ರಧಾನಮಂತ್ರಿ ಅವರು ವಯುಕ್ತಿಕವಾಗಿ ಹಾಗೂ ಭಾರತದ ಜನತೆಯ ಪರವಾಗಿ ಅತೀವ ಸಂತಾಪ ವ್ಯಕ್ತಪಡಿಸಿದರು.
ಚಿಂತಾಜನಕವಾದ ನೈಸರ್ಗಿಕ ವಿಪತ್ತಿನಿಂದ ಸರ್ವನಾಶವಾದರೂ ಸವಾಲುಗಳನ್ನು ಎದುರಿಸಿ ಸ್ಥಿತಿಸ್ಥಾಪಕತ್ವದಿಂದ ಮತ್ತು ಧೈರ್ಯಶಾಲಿಗಳಾಗಿ ಪುಟಿದೆದ್ದು ನಿಂತ ಇಂಡೋನೇಷ್ಯಾದ ಜನತೆಯನ್ನು ಪ್ರಧಾನಮಂತ್ರಿ ಅವರು ಅಭಿನಂದಿಸಿದರು.
ಅಂತರರಾಷ್ಟ್ರೀಯ ಸಹಾಯಕ್ಕಾಗಿ ಇಂಡೋನೇಷ್ಯಾ ಮಾಡಿದ ಮನವಿಗೆ ಸ್ಪಂದಿಸಿ, ಪ್ರಧಾನಮಂತ್ರಿ ಅವರು ಸಾಗರ ಕಿನಾರೆಯ ನೆರೆದೇಶ ಹಾಗೂ ಸ್ನೇಹ ರಾಷ್ಟ್ರ ಇಂಡೋನೇಷ್ಯಾಕ್ಕೆ ಭಾರತದಿಂದ ಸಾಧ್ಯವಾಗುವ ಎಲ್ಲ ರೀತಿಯ ಸಹಾಯ ನೀಡುವುದಾಗಿ ಪ್ರಧಾನಮಂತ್ರಿ ಅವರು ಇಂಡೋನೇಷ್ಯಾದ ಅಧ್ಯಕ್ಷರಿಗೆ ತಿಳಿಸಿದರು.
ಸಂತಾಪ ಮತ್ತು ಸಹಾಯಗಳನ್ನು ವ್ಯಕ್ತಪಡಿಸಿದ್ದಕಾಗಿ ಪ್ರಧಾನಮಂತ್ರಿ ಅವರಿಗೆ ಅಧ್ಯಕ್ಷ ವಿಡೊಡೊ ಅವರು ಧನ್ಯವಾದ ಸಲ್ಲಿಸಿದರು.
ಭಾರತದ ಪರಿಹಾರ ಸಹಾಯದ ವಿವರಗಳು ರಾಜತಾಂತ್ರಿಕ ಮತ್ತು ಅಧಿಕೃತ ಕಚೇರಿ ವ್ಯವಸ್ಥೆಗಳ ಮೂಲಕ ನಡೆಸಿಕೊಳ್ಳಲು ಇಬ್ಬರೂ ನಾಯಕರು ಒಪ್ಪಿಕೊಂಡಿದ್ದಾರೆ.
ಗೃಹ ವ್ಯವಹಾರಗಳ ಸಚಿವಾಲಯ
ಕೋವಿಡ್ -19 ಜಾಗತಿಕ ಸಾಂಕ್ರಾಮಿಕದ ಕಾರಣದಿಂದ ಭಾರತದಲ್ಲಿ ಉಳಿದಿರುವ ವಿದೇಶೀಯರ ಭಾರತೀಯ ವೀಸಾ ಅಥವಾ ವಾಸ್ತವ್ಯ ಷರತ್ತು ಅವಧಿಯನ್ನು 31.08.2021 ರವರೆಗೆ ಊರ್ಜಿತಾವಧಿಯಾಗಿ ಪರಿಗಣನೆ
ಸಾಮಾನ್ಯ ವಾಣಿಜ್ಯ ವಿಮಾನಗಳ ಕಾರ್ಯಾಚರಣೆಗಳು ಕೋವಿಡ್ -19 ಜಾಗತಿಕ ಸಾಂಕ್ರಾಮಿಕದ ಕಾರಣದಿಂದ 2020ರ ಮಾರ್ಚ್ ತಿಂಗಳಿನಿಂದ ಅಲಭ್ಯವಾಗಿರುವ ಹಿನ್ನೆಲೆಯಲ್ಲಿ 2020ರ ಮಾರ್ಚ್ ಗೆ ಮೊದಲು ಮಾನ್ಯತೆ ಇರುವ ಭಾರತದ ವೀಸಾದೊಂದಿಗೆ ಭಾರತಕ್ಕೆ ಬಂದಿರುವ ವಿದೇಶೀಯರು ಭಾರತದಲ್ಲಿ ಸಿಕ್ಕಿಹಾಕಿಕೊಳ್ಳುವಂತಾಗಿದೆ. ಇಂತಹ ವಿದೇಶೀಯರು ಎದುರಿಸುತ್ತಿರುವ ಸಂಕಷ್ಟಗಳನ್ನು ಪರಿಗಣಿಸಿ, ಲಾಕ್ ಡೌನ್ ನಿಂದಾಗಿ ಅವರ ವೀಸಾ ವಿಸ್ತರಣೆ ಪಡೆಯಲು ಉಂಟಾಗಿರುವ ತೊಡಕುಗಳನ್ನು ಗಣನೆಗೆ ತೆಗೆದುಕೊಂಡು ಕೇಂದ್ರ ಗೃಹ ವ್ಯವಹಾರಗಳ ಸಚಿವಾಲಯ ವು 29.06.2020 ರಂದು ಆದೇಶವೊಂದನ್ನು ಹೊರಡಿಸಿ ವಿದೇಶೀಯರ ಭಾರತೀಯ ವೀಸಾ ಅಥವಾ ವಾಸ್ತವ್ಯ ಷರತ್ತು ಅವಧಿಯು 30.06.2020 ರ ಬಳಿಕ ಕೊನೆಗೊಳ್ಳುವುದಿದ್ದಲ್ಲಿ ಅದನ್ನು ಸಾಮಾನ್ಯ ಅಂತಾರಾಷ್ಟ್ರೀಯ ವಿಮಾನ ಕಾರ್ಯಾಚರಣೆಗಳು ಪುನರಾರಂಭಗೊಂಡ ಬಳಿಕ ಮತ್ತೆ 30 ದಿನಗಳ ಊರ್ಜಿತಾವಧಿಯನ್ನು ಉಚಿತ ಆಧಾರದ ಮೇಲೆ ಪರಿಗಣಿಸಲಾಗುವುದೆಂದು ಹೇಳಿತ್ತು. ಆದರೆ ಇಂತಹ ವಿದೇಶೀಯರು ಅವರ ವೀಸಾ ವಿಸ್ತರಣೆಗೆ ಅಥವಾ ವಾಸ್ತವ್ಯ ಷರತ್ತು ಅವಧಿಯನ್ನು ತಿಂಗಳ ಆಧಾರದ ಮೇಲೆ ವಿಸ್ತರಿಸುವಂತೆ ಅರ್ಜಿ ಸಲ್ಲಿಸುತ್ತಿದ್ದಾರೆ.
ಈ ವಿಷಯವನ್ನು ಸಾಮಾನ್ಯ ವಾಣಿಜ್ಯ ವಿಮಾನ ಕಾರ್ಯಾಚರಣೆಗಳು ಪುನರಾರಂಭಗೊಳ್ಳದಿರುವ ಹಿನ್ನೆಲೆಯಲ್ಲಿ ಎಂ.ಎಚ್.ಎ.ಯು ಈಗ ಮರುಪರಿಶೀಲನೆ ನಡೆಸಿದ್ದು, ಮತ್ತು ಅದರನ್ವಯ ಭಾರತದಲ್ಲಿ ಸಿಕ್ಕಿ ಹಾಕಿಕೊಂಡಿರುವ ಅಂತಹ ವಿದೇಶೀಯರ ಭಾರತೀಯ ವೀಸಾ ಅಥವಾ ವಾಸ್ತವ್ಯ ಷರತ್ತು ಅವಧಿಯನ್ನು ಉಚಿತ ಆಧಾರದಲ್ಲಿ, ಯಾವುದೇ ದಂಡಶುಲ್ಕವಿಲ್ಲದೆ 31.08.2021 ರವರೆಗೆ ಊರ್ಜಿತದಲ್ಲಿರುವುದಾಗಿ ಪರಿಗಣಿಸಲು ನಿರ್ಧರಿಸಿದೆ. ಈ ವಿದೇಶೀಯರು ಸಂಬಂಧಿತ ಎಫ್.ಆರ್.ಆರ್.ಒ./ಎಫ್.ಆರ್.ಒ.ಅವರಿಗೆ ತಮ್ಮ ವೀಸಾ ವಿಸ್ತರಣೆಗೆ ಯಾವುದೇ ಅರ್ಜಿ ಸಲ್ಲಿಸಬೇಕಾಗಿಲ್ಲ.
ಇಂತಹ ವಿದೇಶೀಯರು ದೇಶ ಬಿಡುವುದಕ್ಕೆ ಮೊದಲು ಸಂಬಂಧಿತ ಎಫ್.ಆರ್.ಆರ್.ಒ. /ಎಫ್.ಆರ್.ಒ.ಗಳಿಗೆ ನಿರ್ಗಮನ ಅನುಮತಿಗಾಗಿ ಅರ್ಜಿ ಸಲ್ಲಿಸಬಹುದಾಗಿರುತ್ತದೆ. ಅದನ್ನು ಉಚಿತ ಆಧಾರದಲ್ಲಿ ಯಾವುದೇ ಶುಲ್ಕ ಅಥವಾ ಯಾವುದೇ ಅಧಿಕ ವಾಸ್ತವ್ಯ ಅವಧಿಯ ದಂಡ ಶುಲ್ಕವಿಲ್ಲದೆ ನೀಡಲಾಗುತ್ತದೆ.
ಪ್ರಧಾನ ಮಂತ್ರಿಯವರ ಕಛೇರಿ
ಜನತೆಗೆ ಓಣಂ ಹಬ್ಬದ ಶುಭಾಶಯ ಕೋರಿದ ಪ್ರಧಾನಿ
ಪ್ರಧಾನಮಂತ್ರಿ ಶ್ರೀ ನರೇಂದ್ರ ಮೋದಿ ಅವರು ಓಣಂ ಹಬ್ಬದ ಸಂದರ್ಭದಲ್ಲಿ ಎಲ್ಲರಿಗೂ, ವಿಶೇಷವಾಗಿ ಕೇರಳ ಮತ್ತು ವಿಶ್ವದಾದ್ಯಂತ ನೆಲೆಸಿರುವ ಮಲಯಾಳಿ ಸಮುದಾಯದ ಜನರಿಗೆ ಶುಭಾಶಯ ಕೋರಿದ್ದಾರೆ.
ಈ ಕುರಿತು ಪ್ರಧಾನಿ ಹೀಗೆ ಟ್ವೀಟ್ ಮಾಡಿದ್ದಾರೆ:
"ಎಲ್ಲರಿಗೂ, ವಿಶೇಷವಾಗಿ ವಿಶ್ವದಾದ್ಯಂತ ನೆಲೆಸಿರುವ ಕೇರಳ ಮತ್ತು ಮಲಯಾಳಿ ಸಮುದಾಯದ ಜನರಿಗೆ ಓಣಂ ಶುಭಾಶಯಗಳು. ಈ ಹಬ್ಬವು ಪ್ರಕೃತಿ ಮಾತೆಯ ಪ್ರಮುಖ ಪಾತ್ರವನ್ನು ಮತ್ತು ನಮ್ಮ ಕಠಿಣ ಪರಿಶ್ರಮಿ ರೈತರ ಪ್ರಾಮುಖ್ಯತೆಯನ್ನು ಪುನರುಚ್ಚರಿಸುತ್ತದೆ. ಓಣಂ ನಮ್ಮ ಸಮಾಜದಲ್ಲಿ ಸಾಮರಸ್ಯದ ಮನೋಭಾವವನ್ನು ಹೆಚ್ಚಿಸಲಿ."
ಆರೋಗ್ಯ ಮತ್ತು ಕುಟುಂಬ ಕಲ್ಯಾಣ ಸಚಿವಾಲಯ
ರಾಜ್ಯಗಳು /ಕೇಂದ್ರಾಡಳಿತ ಪ್ರದೇಶಗಳಲ್ಲಿ ಕೋವಿಡ್ -19 ಲಸಿಕೆ ಲಭ್ಯತೆಯ ಹೊಸ ಮಾಹಿತಿ
ರಾಜ್ಯಗಳು/ಕೇಂದ್ರಾಡಳಿತ ಪ್ರದೇಶಗಳಿಗೆ 63.09 ಕೋಟಿಗೂ ಹೆಚ್ಚು ಲಸಿಕೆ
ಡೋಸ್ ಗಳನ್ನು ಒದಗಿಸಲಾಗಿದೆ
ಸಿಗಬೇಕಾದ 21.76 ಲಕ್ಷ ಡೋಸ್ಗಳು ಹಾಗು ಉಳಿದ ಮತ್ತು ಬಳಕೆಯಾಗದ 4.87 ಕೋಟಿಗಿಂತಲೂ ಹೆಚ್ಚು ಲಸಿಕೆ ಡೋಸ್ಗಳು ಹಾಗು ರಾಜ್ಯಗಳು/ಕೇಂದ್ರಾಡಳಿತ ಪ್ರದೇಶಗಳಲ್ಲಿ ಇನ್ನೂ ಲಭ್ಯವಿವೆ
ಕೇಂದ್ರ ಸರ್ಕಾರವು ದೇಶಾದ್ಯಂತ ಕೋವಿಡ್-19 ಲಸಿಕೆ ನೀಡಿಕೆಯ ವೇಗವನ್ನು ಹೆಚ್ಚಿಸಲು ಮತ್ತು ವ್ಯಾಪ್ತಿಯನ್ನು ವಿಸ್ತರಿಸಲು ಬದ್ಧವಾಗಿದೆ. ಕೋವಿಡ್ -19 ಲಸಿಕೆ ನೀಡಿಕೆಯ ಸಾರ್ವತ್ರಿಕರಣದ ಹೊಸ ಹಂತವು 21 ನೇ ಜೂನ್ 2021 ರಿಂದ ಆರಂಭವಾಯಿತು. ಹೆಚ್ಚಿನ ಲಸಿಕೆಗಳ ಲಭ್ಯತೆ, ರಾಜ್ಯಗಳು ಮತ್ತು ಕೇಂದ್ರಾಡಳಿತ ಪ್ರದೇಶಗಳಿಗೆ ಲಸಿಕೆ ಲಭ್ಯತೆಯ ಮುಂಗಡ ಸೂಚನೆ ಮತ್ತು ಅದರಿಂದ ಉತ್ತಮ ಯೋಜನೆಯನ್ನು ಸಕ್ರಿಯಗೊಳಿಸಲು ಮತ್ತು ಲಸಿಕೆ ಪೂರೈಕೆ ಸರಪಳಿಯನ್ನು ಸುಗಮಗೊಳಿಸುವುದರ ಮೂಲಕ ಲಸಿಕೆ ನೀಡುವಿಕೆಯನ್ನು ಹೆಚ್ಚಿಸಲಾಗಿದೆ.
ರಾಷ್ಟ್ರವ್ಯಾಪಿ ಲಸಿಕೆ ನೀಡುವಿಕೆಯ ಭಾಗವಾಗಿ, ಭಾರತ ಸರ್ಕಾರವು ರಾಜ್ಯಗಳು ಮತ್ತು ಕೇಂದ್ರಾಡಳಿತ ಪ್ರದೇಶಗಳಿಗೆ ಕೋವಿಡ್ ಲಸಿಕೆಗಳನ್ನು ಉಚಿತವಾಗಿ ನೀಡುವ ಮೂಲಕ ಬೆಂಬಲಿಸುತ್ತಿದೆ. ಕೋವಿಡ್ 19 ಲಸಿಕೆ ಅಭಿಯಾನದ ಸಾರ್ವತ್ರಿಕರಣದ ಹೊಸ ಹಂತದಲ್ಲಿ, ಕೇಂದ್ರ ಸರ್ಕಾರವು ದೇಶದಲ್ಲಿ ಲಸಿಕೆ ತಯಾರಕರು ಉತ್ಪಾದಿಸುವ ಲಸಿಕೆಗಳ 75% ರಷ್ಟನ್ನು ಖರೀದಿಸುತ್ತದೆ ಮತ್ತು ರಾಜ್ಯಗಳು ಮತ್ತು ಕೇಂದ್ರಾಡಳಿತ ಪ್ರದೇಶಗಳಿಗೆ ಉಚಿತವಾಗಿ ಪೂರೈಸುತ್ತಿದೆ.
|
|
ವ್ಯಾಕ್ಸಿನ್ ಡೋಸ್ ಗಳು
|
|

|
|
ಸರಬರಾಜು ಮಾಡಿರುವುದು
|
|
63,09,30,270
|
|
ಸಾಗಿಸಲು ಸಿದ್ಧವಾಗಿರುವವು
|
|
21,76,930
|
|
ಉಳಿದವುಗಳು
|
|
4,87,39,946
63.09 ಕೋಟಿ  ಗಿಂತಲೂ ಹೆಚ್ಚು ಲಸಿಕೆ ಡೋಸ್ಗಳನ್ನು ರಾಜ್ಯ ಸರ್ಕಾರ/ಕೇಂದ್ರಾಡಳಿತ ಪ್ರದೇಶಗಳಿಗೆ ಇದುವರೆಗೆ ಭಾರತ ಸರ್ಕಾರದ ಮೂಲಕ  ಮತ್ತು ನೇರ ರಾಜ್ಯ ಖರೀದಿ ವರ್ಗದ ಮೂಲಕ ಒದಗಿಸಲಾಗಿದೆ. ಇದಲ್ಲದೆ, 21.76 ಲಕ್ಷಕ್ಕಿಂತ ಹೆಚ್ಚು ಡೋಸ್ಗಳು  ಸಾಗಿಸಲು ಸಿದ್ಧವಾಗಿವೆ.
ಉಳಿದ ಮತ್ತು ಬಳಕೆಯಾಗದ 4.87 ಕ್ಕಿಂತ ಹೆಚ್ಚು  ಕೋವಿಡ್ ಲಸಿಕೆ ಡೋಸ್ ಗಳು ರಾಜ್ಯಗಳು/ಕೇಂದ್ರಾಡಳಿತ ಪ್ರದೇಶಗಳ ಆಡಳಿತದಲ್ಲಿ ಇನ್ನೂ ಲಭ್ಯವಿವೆ.
ಸಂಸ್ಕೃತಿ ಸಚಿವಾಲಯ
ನವದೆಹಲಿಯ ಕರ್ತವ್ಯಪಥದಲ್ಲಿಂದು ನಡೆದ ರಾಷ್ಟ್ರೀಯ ಉತ್ಸವ ಗಣರಾಜ್ಯ ದಿನದ ಕಾರ್ಯಕ್ರಮದಲ್ಲಿ ಆಕರ್ಷಕ ವಂದೇ ಭಾರತಮ್ ಸಾಂಸ್ಕೃತಿಕ ಸಂಭ್ರಮ
ಗಣರಾಜ್ಯ ದಿನದ ಪರೇಡ್ ನಲ್ಲಿ ನಾರೀಶಕ್ತಿಯ ವರ್ಣರಂಜಿತ ಸ್ತಬ್ಧಚಿತ್ರ
ನವದೆಹಲಿಯಲ್ಲಿ ಗಣರಾಜ್ಯ ದಿನದ ಕಾರ್ಯಕ್ರಮದಲ್ಲಿ ಇಂದು ಅನಾವರಣಗೊಂಡ ಸಂಸ್ಕೃತಿ ಸಚಿವಾಲಯದ ಸಾಂಸ್ಕೃತಿಕ ಸಂಭ್ರಮ ವಂದೇ ಭಾರತಮ್ ಕಾರ್ಯಕ್ರಮ ಅತ್ಯಂತ ಆಕರ್ಷಕವಾಗಿತ್ತು. ರಾಷ್ಟ್ರಮಟ್ಟದ ಸ್ಪರ್ಧೆಗಳಲ್ಲಿ ಆಯ್ಕೆಯಾದ 479 ಕಲಾವಿದರು ಇಡೀ ದೇಶದ ಎದುರು “ನಾರಿ ಶಕ್ತಿ” ಅನಾವರಣಗೋಳಿಸಿದರು. ಭವ್ಯ ಪರೇಡ್ ನಲ್ಲಿ ಕಲಾವಿದರು ನೀಡಿದ ಲವಲವಿಕೆಯಿಂದ ರೋಮಾಂಚನಕಾರಿ ಪ್ರದರ್ಶನ ಪ್ರೇಕ್ಷಕರನ್ನು ಮಂತ್ರಮುಗ್ಧರನ್ನಾಗಿಸಿತು. ಏಕ್ ಭಾರತ್ ಶ್ರೇಷ್ಠ್ ಭಾರತ್ ನ ಉಸಿರಾಗಿ ಭಾರತದ ವೈವಿಧ್ಯಮಯ ಸಂಸ್ಕೃತಿ ಮತ್ತು ಕಲೆಯ ಪರಂಪರೆಯ ಅನಾವರಣವಾಯಿತು.
ವಂದೇ ಭಾರತಮ್ ಕಾರ್ಯಕ್ರಮಕ್ಕೆ ರಾಜ ಭವತಾರಣಿ ಮತ್ತು ಅಲೋಕ್ ನಂದಾ ದಾಸ್ ಗುಪ್ತಾ ಸಂಗೀತ ನೀಡಿದ್ದು, ಹಿಂದೂಸ್ತಾನಿ, ಕರ್ನಾಟಿಕ್ ಮತ್ತು ಸಮಕಾಲೀನ ರಾಗ ಸಹಿತವಾಗಿ ಸಂಯೋಜಿಸಿಲಾಗಿತ್ತು.
ಸಂಸ್ಕೃತಿ ಸಚಿವಾಲಯದ ವರ್ಣರಂಜಿತ ಸ್ತಬ್ಧಚಿತ್ರ “ಶಕ್ತಿ ರೂಪೇಣ ಸಂಸ್ಥಿತಾ” ಕೂಡ ಇಂದು ಕರ್ತವ್ಯಪಥದಲ್ಲಿ ಪ್ರದರ್ಶನ ಕಂಡಿತು. ಈ ಸ್ತಬ್ಧಚಿತ್ರ ದೇವತೆಯರ ಶಕ್ತಿಯಾಧಾರಿತವಾಗಿತ್ತು. ದೇವಿ ವೈಭವ ಸಾರುವ ಅನೇಕ ಜಾನಪದ ನೃತ್ಯಗಳನ್ನು ಈ ಸ್ತಬ್ಧಚಿತ್ರದ ಮೂಲಕ ಒಂದೇ ವೇದಿಕೆಯಲ್ಲಿ ಪ್ರದರ್ಶಿಸಲಾಯಿತು.
ಕೇಂದ್ರ ಸಂಸ್ಕೃತಿ ಸಚಿವಾಲಯ ಮತ್ತು ರಕ್ಷಣಾ ಸಚಿವಾಲಯದ ಜಂಟಿ ಸಹಯೋಗದಲ್ಲಿ ವಂದೇ ಭಾರತಮ್ ನೃತ್ಯೋತ್ಸವ ಕಾರ್ಯಕ್ರಮವನ್ನು ಆಯೋಜಿಸಲಾಗಿತ್ತು. ಈ ಅಖಿಲ ಭಾರತ ನೃತ್ಯದ ಹಬ್ಬ, ಇಡೀ ವಿಶ್ವಕ್ಕೆ ನೃತ್ಯದ ಮೂಲಕ “ಏಕ್ ಭಾರತ್ ಶ್ರೇಷ್ಠ್ ಭಾರತ್” ಪರಿಕಲ್ಪನೆಯ ಪ್ರತಿಬಿಂಬವನ್ನು ಅನುರಣಿಸುವ ಗುರಿ ಹೊಂದಿದೆ. 2022 ರ ಅಕ್ಟೋಬರ್ 15 ರಂದು ಆರಂಭವಾಗಿದ್ದ ಈ ಎರಡನೇ ಆವೃತ್ತಿಯ ಸ್ಪರ್ಧೆಯಲ್ಲಿ ದೇಶದ ಮೂಲೆ ಮೂಲೆಗಳಿಂದ ಜನರು ಭಾಗವಹಿಸಿದ್ದರು. ಈ ಸ್ಪರ್ಧೆಯಲ್ಲಿ ಮೂರು ಹಂತಗಳಿವೆ - ರಾಜ್ಯ, ವಲಯ ಮತ್ತು ರಾಷ್ಟ್ರ ಮಟ್ಟ. ಈ ಸ್ಪರ್ಧೆಗಳಿಗೆ 17 ರಿಂದ 30 ವರ್ಷ ವಯೋಮಾನ ನಿಗದಿಪಡಿಸಲಾಗಿದ್ದು 2022 ರ ಡಿಸೆಂಬರ್ 19 ಮತ್ತು 20 ರಂದು ನಡೆದ ಅಂತಿಮ ಸ್ಪರ್ಧೆ ನವದೆಹಲಿಯ ಜವಾಹರ್ ಲಾಲ್ ನೆಹರೂ ಕ್ರೀಡಾಂಗಣದಲ್ಲಿ ನಡೆಯಿತು.
ಗಣಿ ಸಚಿವಾಲಯ
ರಷ್ಯಾದ ಜಂಟಿ ಷೇರು ಕಂಪನಿ ʻರೋಸ್ಜಿಯಾಲಜಿಯಾʼ ಮತ್ತು ಭಾರತೀಯ ಭೂವೈಜ್ಞಾನಿಕ ಸಮೀಕ್ಷಾ ಸಂಸ್ಥೆ ನಡುವೆ ಭೂವಿಜ್ಞಾನ ಕ್ಷೇತ್ರದಲ್ಲಿ ಸಹಕಾರ ಕುರಿತ ಒಡಂಬಡಿಕೆಗೆ ಸಚಿವ ಸಂಪುಟದ ಅನುಮೋದನೆ
ಪ್ರಧಾನಮಂತ್ರಿ ಶ್ರೀ ನರೇಂದ್ರ ಮೋದಿ ಅವರ ಅಧ್ಯಕ್ಷತೆಯಲ್ಲಿ ನಡೆದ ಕೇಂದ್ರ ಸಚಿವ ಸಂಪುಟ ಸಭೆಯು ರಷ್ಯಾದ ಜಂಟಿ ಷೇರು ಕಂಪನಿ ʻರೋಸ್ಜಿಯಾಲಜಿಯಾʼ ಮತ್ತು ಭಾರತ ಸರಕಾರದ ಗಣಿ ಸಚಿವಾಲಯದ ಅಡಿಯಲ್ಲಿ ಕಾರ್ಯನಿರ್ವಹಿಸುವ ʻಭಾರತೀಯ ಭೂವೈಜ್ಞಾನಿಕ ಸಮೀಕ್ಷಾ ಸಂಸ್ಥೆʼ ನಡುವೆ ಭೂವಿಜ್ಞಾನ ಕ್ಷೇತ್ರದಲ್ಲಿ ಸಹಕಾರಕ್ಕಾಗಿ ಒಡಂಬಡಿಕೆಗೆ ಅನುಮೋದನೆ ನೀಡಿದೆ. ʻರೋಸ್ಜಿಯಾಲಜಿʼ ಎಂಬುದು   ರಷ್ಯಾದ ಕಾನೂನಿನ ಅಡಿಯಲ್ಲಿ ಸ್ಥಾಪಿಸಲಾದ ಸರಕಾರಿ ಸಂಸ್ಥೆಯಾಗಿದೆ.
ಭೂಗರ್ಭದ ಆಳದಲ್ಲಿರುವ ಮತ್ತು/ಅಥವಾ ಮರೆಮಾಚಿಕೊಂಡಿರುವ ಖನಿಜ ನಿಕ್ಷೇಪದ ಅನ್ವೇಷಣೆಯಲ್ಲಿ ತಾಂತ್ರಿಕ ಸಹಯೋಗಕ್ಕಾಗಿ ಪರಸ್ಪರ ಸಹಕಾರವನ್ನು ವಿಸ್ತರಿಸುವುದು ಈ ಒಡಂಬಡಿಕೆಯ ಪ್ರಮುಖ ಉದ್ದೇಶವಾಗಿದೆ. ಜೊತೆಗೆ ವೈಮಾನಿಕ-ಭೂಭೌತವಿಜ್ಞಾನ  ದತ್ತಾಂಶದ ವಿಶ್ಲೇಷಣೆ ಮತ್ತು ವ್ಯಾಖ್ಯಾನ; ʻಪಿಜಿಇʼ ಮತ್ತು ʻಆರ್ಇಇʼ ಅನ್ವೇಷಣೆ ಮತ್ತು ಸಂಶೋಧನೆ; ರಷ್ಯಾದ ಅತ್ಯಾಧುನಿಕ ಮಾಹಿತಿ ತಂತ್ರಜ್ಞಾನದೊಂದಿಗೆ ಭಾರತೀಯ ಭೂವಿಜ್ಞಾನ ದತ್ತಾಂಶ ಭಂಡಾರದ ಜಂಟಿ ಅಭಿವೃದ್ಧಿ; ಕೊರೆಯುವಿಕೆ, ಮಾದರಿ ಸಂಗ್ರಹ ಮತ್ತು ಪ್ರಯೋಗಾಲಯ ವಿಶ್ಲೇಷಣೆ ಕ್ಷೇತ್ರದಲ್ಲಿ ದತ್ತಾಂಶ ನಿಖರತೆ ಮತ್ತು ವೆಚ್ಚ ಅನುಕೂಲತೆ ಸಾಧನೆಗಾಗಿ ಜ್ಞಾನ ಮತ್ತು ತಂತ್ರಜ್ಞಾನದ ವಿನಿಮಯ; ಹಾಗೂ ವೈಜ್ಞಾನಿಕ ಸಿಬ್ಬಂದಿಯ ತರಬೇತಿ ಮತ್ತು ಸಾಮರ್ಥ್ಯ ವರ್ಧನೆ ಇತ್ಯಾದಿಗಳೂ ಭೂವಿಜ್ಞಾನ ಕ್ಷೇತ್ರಗಳಲ್ಲಿ ಎರಡೂ ಸಂಸ್ಥೆಗಳ ನಡುವೆ ನಡೆದ ಈ ಒಡಂಬಡಿಕೆಯ ಪ್ರಮುಖ ಉದ್ದೇಶದಲ್ಲಿ ಸೇರಿವೆ.
ʻರೋಸ್ಜಿಯೊʼ ಮತ್ತು ʻಜಿಎಸ್ಐʼ ಹೊಂದಿರುವ ಶ್ರೀಮಂತ ಅನುಭವ ಮತ್ತು ಅವುಗಳ ಸಹಕಾರದ ಸಾಮರ್ಥ್ಯದ ಹಿನ್ನೆಲೆಯಲ್ಲಿ, ಭೂವಿಜ್ಞಾನ ಕ್ಷೇತ್ರದಲ್ಲಿ ಇವೆರಡೂ ಸಂಸ್ಥೆಗಳ ನಡುವಿನ ಸಹಕಾರಕ್ಕೆ ಈ ಒಡಂಬಡಿಕೆಯು ಅತ್ಯಂತ ಅನುಕೂಲಕರವಾಗಿದೆ. ವಿಶೇಷವಾಗಿ ಭೂವೈಜ್ಞಾನಿಕ ಕ್ಷೇತ್ರದಲ್ಲಿ ಪರಸ್ಪರ ಸಹಕಾರಕ್ಕಾಗಿ ಸಮಗ್ರ ಚೌಕಟ್ಟನ್ನು ಇದು ಒದಗಿಸುತ್ತದೆ.
ಹಿನ್ನೆಲೆ:
ಜಂಟಿ ಷೇರು ಕಂಪನಿಯಾದ ರೋಸ್ಜಿಯಾಲಜಿಯಾ  ರಷ್ಯಾ ಅತಿದೊಡ್ಡ ಸರಕಾರಿ ಭೂವೈಜ್ಞಾನಿಕ ಸಂಸ್ಥೆಯಾಗಿದೆ. ಸುಧಾರಿತ ಉತ್ಪಾದನೆ ಮತ್ತು ತಾಂತ್ರಿಕ ಸಾಮರ್ಥ್ಯಗಳು, ಹೆಚ್ಚಿನ ವೃತ್ತಿಪರ ಸಾಮರ್ಥ್ಯಗಳು ಮತ್ತು ವಿಶಿಷ್ಟ ವ್ಯಾಪ್ತಿಯ ಭೂವೈಜ್ಞಾನಿಕ ಮಾಹಿತಿಯನ್ನು ಇದು ಹೊಂದಿದೆ. ಕಂಪನಿಯು ಎಲ್ಲಾ ಬಗೆಯ ಖನಿಜಗಳ ಪ್ರಾದೇಶಿಕ ಸಮೀಕ್ಷೆಗಳಿಂದ ಹಿಡಿದು ಖನಿಜ ನಿಕ್ಷೇಪಗಳ ಅಂದಾಜು ಮತ್ತು ನಿಕ್ಷೇಪಗಳ ಕಾರ್ಯಾಚರಣೆವರೆಗೆ ಎಲ್ಲಾ ರೀತಿಯ ಭೂವೈಜ್ಞಾನಿಕ ಮುಂಗಾಣಿಕೆ ಮತ್ತು ಪರಿಶೋಧನಾ ಚಟುವಟಿಕೆಗಳನ್ನು ನಿರ್ವಹಿಸುತ್ತದೆ. ಕಡಲಾಚೆಯ ಭೂವೈಜ್ಞಾನಿಕ ಮತ್ತು ಆನ್-ಶೆಲ್ಫ್ ಕಾರ್ಯಾಚರಣೆಗಳ ಕ್ಷೇತ್ರದಲ್ಲಿ ವಿಶಿಷ್ಟ ಸಾಮರ್ಥ್ಯವನ್ನು ಸಂಸ್ಥೆಯು ಹೊಂದಿದೆ.
2020ರಲ್ಲಿ ಭಾರತಕ್ಕೆ ಭೇಟಿ ನೀಡಿದ ಸಂದರ್ಭದಲ್ಲಿ, ʻರೋಸ್ಜಿಯೊʼ ನಿಯೋಗವು ಅನ್ವೇಷಣಾ ಕಾರ್ಯಗಳಲ್ಲಿ ಸಹಕಾರದ ಬಗ್ಗೆ ಚರ್ಚಿಸಲು ಭಾರತೀಯ ಗಣಿ ಸಚಿವಾಲಯ ಮತ್ತು ಭೂವೈಜ್ಞಾನಿಕ ಸಮೀಕ್ಷಾ ಸಂಸ್ಥೆಯೊಂದಿಗೆ  ನವದೆಹಲಿಯಲ್ಲಿ ಸಭೆ ನಡೆಸಿತ್ತು. ಈ ಸಭೆಯಲ್ಲಿ, ಭೂವಿಜ್ಞಾನ ಕ್ಷೇತ್ರದಲ್ಲಿನ ಸಹಕಾರಕ್ಕಾಗಿ ಜಿಎಸ್ಐ ಮತ್ತು ರೋಸ್ಜಿಯೊ ನಡುವೆ ಒಡಂಬಡಿಕೆಗೆ ಸಹಿ ಹಾಕಲು ಪ್ರಸ್ತಾಪಿಸಲಾಯಿತು. ಅದರಂತೆ, ಜಿಎಸ್ಐ ತನ್ನ ರಷ್ಯಾದ ಸಹವರ್ತಿ ಅಂದರೆ ʻರೋಸ್ಜಿಯೊʼದೊಂದಿಗೆ ಸಮಾಲೋಚಿಸಿ ಕರಡು ಒಡಂಬಡಿಕೆಯನ್ನು ಅಂತಿಮಗೊಳಿಸಿತು.
ಪ್ರಧಾನ ಮಂತ್ರಿಯವರ ಕಛೇರಿ
ಭಾರತ - ಬಾಂಗ್ಲಾದೇಶ ವರ್ಚುವಲ್ ಶೃಂಗಸಭೆಯಲ್ಲಿ ಪ್ರಧಾನಮಂತ್ರಿ ಅವರ ಪ್ರಾಸ್ತಾವಿಕ ನುಡಿ
ಘನತೆವೆತ್ತ ಪ್ರಧಾನಮಂತ್ರಿ ಶೇಖ್ ಹಸೀನಾ ಜೀ ನಮಸ್ಕಾರ!
ವಿಜಯ ದಿವಸದಂದು ಅಭಿನಂದನೆಗಳು ಮತ್ತು ಪೂಶ್ ಪೂರ್ಬನ್ ಗೆ ಶುಭಾಶಯಗಳು.!
ಇಂದು ಇಡೀ ವಿಶ್ವ ವರ್ಚುವಲ್ ಶೃಂಗಸಭೆಗಳನ್ನು ಆಯೋಜಿಸುತ್ತಿದೆ. ಈ ಮಾಧ್ಯಮ ನಮಗೆ ಹೊಸದೇನೂ ಅಲ್ಲ. ನಾವು ಹಲವು ವರ್ಷಗಳಿಂದ ವಿಡಿಯೋ ಕಾನ್ಫರೆನ್ಸಿಂಗ್ ಮೂಲಕ ಸಂವಾದ ನಡೆಸುತ್ತಲೇ ಇದ್ದೇವೆ.
ಹಲವು ಬಾರಿ ವಿಡಿಯೋ ಕಾನ್ಫರೆನ್ಸಿಂಗ್ ಮೂಲಕ ನಾವು ಯೋಜನೆಗಳಿಗೆ ಚಾಲನೆ ನೀಡಿದ್ದೇವೆ ಮತ್ತು ಉದ್ಘಾಟಿಸಿದ್ದೇವೆ.
ಘನತೆವೆತ್ತರೇ,
ವಿಜಯ ದಿನದ ನಂತರ, ಇಂದು ನಮ್ಮ ಸಭೆ ಇನ್ನಷ್ಟು ವಿಶೇಷ ಮಹತ್ವ ಪಡೆದುಕೊಂಡಿದೆ.
ವಿಮೋಚನಾ ವಿರೋಧಿ ಪಡೆಗಳ ವಿರುದ್ಧ ಬಾಂಗ್ಲಾದೇಶದ ಐತಿಹಾಸಿಕ ವಿಜಯವನ್ನು ನಿಮ್ಮೊಂದಿಗೆ ವಿಜಯ ದಿನವಾಗಿ ಆಚರಿಸುವುದು ನಮಗೆ ಹೆಮ್ಮೆಯ ವಿಷಯವಾಗಿದೆ.
ಇಂದು, ಬಾಂಗ್ಲಾದೇಶವು ನಲವತ್ತೊಂಬತ್ತು ವರ್ಷಗಳ ಸ್ವಾತಂತ್ರ್ಯವನ್ನು ಆಚರಿಸುತ್ತಿರುವಾಗ, ತಮ್ಮ ಪ್ರಾಣ ತ್ಯಾಗ ಮಾಡಿದ ಎರಡೂ ದೇಶಗಳ ಹುತಾತ್ಮರಿಗೆ ನಾನು ಗೌರವ ಸಲ್ಲಿಸುತ್ತೇನೆ.
ವಿಜಯ ದಿನದ ಸಂದರ್ಭದಲ್ಲಿ, ನಿನ್ನೆ, ನಾನು ಭಾರತದ ರಾಷ್ಟ್ರೀಯ ಯುದ್ಧ ಸ್ಮಾರಕದಲ್ಲಿ ಗೌರವ ನಮನ ಸಲ್ಲಿಸಿ 'ಸುವರ್ಣ ವಿಜಯ ಜ್ಯೋತಿ' ಬೆಳಗಿಸಿದೆ.
ಈ ನಾಲ್ಕು 'ವಿಜಯ ಜ್ಯೋತಿಗಳು' ಭಾರತದಾದ್ಯಂತ ಸಂಚರಿಸಲಿದ್ದು, ನಮ್ಮ ಹುತಾತ್ಮ ಯೋಧರ ಎಲ್ಲ ಗ್ರಾಮಗಳಿಗೆ ತೆರಳಲಿದೆ..
ಡಿಸೆಂಬರ್ 16ರಿಂದ ನಾವು ಈ ಸುವರ್ಣ ವಿಜಯ ವರ್ಷವನ್ನು ಆಚರಿಸುತ್ತಿದ್ದು, ಈ ಸಂದರ್ಭದಲ್ಲಿ ಭಾರತದಾದ್ಯಂತ ಹಲವು ಕಾರ್ಯಕ್ರಮಗಳನ್ನು ಹಮ್ಮಿಕೊಳ್ಳಲಾಗುತ್ತಿದೆ.
ಘನತೆವೆತ್ತರೆ,
ನಾನು ಮುಜಿಬ್ ಬೋರ್ಷೋ ಸಂದರ್ಭದಲ್ಲಿ ಎಲ್ಲ ಭಾರತೀಯರ ಪರವಾಗಿ ಅಭಿನಂದನೆ ಸಲ್ಲಿಸುತ್ತೇನೆ.
ಮುಂದಿನ ವರ್ಷ ಬಾಂಗ್ಲಾದೇಶಕ್ಕೆ ಭೇಟಿ ನೀಡುವಂತೆ ನೀವು ನೀಡಿದ ಆಹ್ವಾನಕ್ಕೆ ಧನ್ಯವಾದಗಳು. ಬಂಗಬಂಧು ಅವರಿಗೆ ನಿಮ್ಮೊಂದಿಗೆ ಗೌರವ ನಮನ ಸಲ್ಲಿಸುವುದು ನನಗೆ ಹೆಮ್ಮೆಯ ವಿಷಯವಾಗಿದೆ.
ಘನತೆವೆತ್ತರೇ,
'ನೆರೆಹೊರೆ ಮೊದಲು' ಎಂಬ ನೀತಿಯಲ್ಲಿ ಬಾಂಗ್ಲಾದೇಶ ಪ್ರಮುಖ ಆಧಾರಸ್ತಂಭವಾಗಿದೆ. ಮೊದಲ ದಿನದಿಂದಲೂ ಬಾಂಗ್ಲಾದೇಶದೊಂದಿಗೆ ಬಾಂಧವ್ಯ ಅಭಿವೃದ್ಧಿ ಮತ್ತು ಬಾಂಧವ್ಯ ವರ್ಧನೆ ನನ್ನ ವಿಶೇಷ ಆದ್ಯತೆಯಾಗಿದೆ.
ಈ ವರ್ಷ ಜಾಗತಿಕ ಸಾಂಕ್ರಾಮಿಕದ ಹಿನ್ನೆಲೆಯಲ್ಲಿ ಸವಾಲಿನ ವರ್ಷವಾಗಿದೆ ಎಂಬುದು ವಾಸ್ತವ.
ಆದರೆ ಈ ಕಷ್ಟದ ಸಮಯದಲ್ಲಿ ಭಾರತ ಮತ್ತು ಬಾಂಗ್ಲಾದೇಶ ಉತ್ತಮ ಸಹಕಾರವನ್ನು ನೀಡಿರುವುದು ಸಂತಸದ ಸಂಗತಿಯಾಗಿದೆ.
ಅದು ಔಷಧಗಳೇ ಆಗಿರಲಿ ಅಥವಾ ವೈದ್ಯಕೀಯ ಉಪಕರಣಗಳೇ ಆಗಿರಲಿ, ಅಥವಾ ಆರೋಗ್ಯ ವೃತ್ತಿಪರರೊಂದಿಗೆ ಕೆಲಸ ಮಾಡುವುದೇ ಆಗಿರಲಿ. ಲಸಿಕೆ ಕ್ಷೇತ್ರದಲ್ಲಿಯೂ ನಾವು ಉತ್ತಮ ಸಹಕಾರವನ್ನು ಹೊಂದಿದ್ದೇವೆ. ಈ ನಿಟ್ಟಿನಲ್ಲಿ ನಿಮ್ಮ ಅಗತ್ಯತೆಗಳ ಬಗ್ಗೆ ನಾವು ವಿಶೇಷ ಕಾಳಜಿ ವಹಿಸುತ್ತೇವೆ.
ನಾನು ಸಾರ್ಕ್ ಚೌಕಟ್ಟಿನ ಅಡಿಯಲ್ಲಿ ಬಾಂಗ್ಲಾದೇಶದ ಕೊಡುಗೆಗೆ ಧನ್ಯವಾದ ಅರ್ಪಿಸುತ್ತೇನೆ.
ಆರೋಗ್ಯದ ಹೊರತಾಗಿ, ಈ ವರ್ಷ ನಮ್ಮ ವಿಶೇಷ ಪಾಲುದಾರಿಕೆ ಇತರ ಎಲ್ಲ ಕ್ಷೇತ್ರದಲ್ಲೂ ಸ್ಥಿರವಾಗಿ ಮುಂದುವರಿದಿದೆ.
ನಾವು ಭೂಗಡಿ ವ್ಯಾಪಾರದಲ್ಲಿನ ತೊಡಕುಗಳನ್ನು ತಗ್ಗಿಸಿದ್ದೇವೆ, ಎರಡೂ ದೇಶಗಳ ನಡುವಿನ ಸಂಪರ್ಕವನ್ನು ವಿಸ್ತರಿಸಿದ್ದೇವೆ ಮತ್ತು ಹೊಸ ಮಾರ್ಗಗಳನ್ನು ಸೇರಿಸಿದ್ದೇವೆ.
ಇದೆಲ್ಲವೂ ನಮ್ಮ ಬಾಂಧವ್ಯವನ್ನು ಬಲಪಡಿಸುವ ನಮ್ಮ ಉದ್ದೇಶವನ್ನು ಬಿಂಬಿಸುತ್ತದೆ.
ಘನತೆವೆತ್ತರೆ,
"ಮುಜಿಬ್ ಚಿರಂತರ್" – ಬಂಗಬಂಧುವಿನ ಸಂದೇಶ ಶಾಶ್ವತವಾಗಿದೆ ಮತ್ತು ಈ ಸ್ಫೂರ್ತಿಯೊಂದಿಗೆ ನಾವು ಅವರ ಪರಂಪರೆಯನ್ನು ಗೌರವಿಸುತ್ತೇವೆ
ಬಂಗಬಂಧು ಪರಂಪರೆ ನಿಮ್ಮ ಅದ್ಭುತ ನಾಯಕತ್ವದಲ್ಲಿ ಬಿಂಬಿತವಾಗಿದೆ. ಜೊತೆಗೆ ನಮ್ಮ ದ್ವಿಪಕ್ಷೀಯ ಬಾಂಧವ್ಯ ಕುರಿತ ನಿಮ್ಮ ವೈಯಕ್ತಿಕ ಬದ್ಧತೆ ಸ್ಪಷ್ಟವಾಗಿದೆ.
ಬಂಗಬಂಧುವಿನ ಗೌರವಾರ್ಥ ಇಂದು ನಾನು ಅಂಚೆ ಚೀಟಿ ಬಿಡುಗಡೆ ಮಾಡುವ ಅವಕಾಶವನ್ನು ಪಡೆಯುತ್ತಿದ್ದೇನೆ ಮತ್ತು ನಿಮ್ಮೊಂದಿಗೆ ಬಾಪೂಜಿ ಮತ್ತು ಬಂಗಬಂಧು ಕುರಿತು ಡಿಜಿಟಲ್ ಪ್ರದರ್ಶನವನ್ನು ಉದ್ಘಾಟಿಸುತ್ತಿರುವುದು ನನಗೆ ಹೆಮ್ಮೆಯ ವಿಷಯವಾಗಿದೆ. ಬಾಪು ಮತ್ತು ಬಂಗಬಂಧುವಿನ ಪ್ರದರ್ಶನವು ನಮ್ಮ ಯುವಕರಿಗೆ ಸ್ಫೂರ್ತಿ ನೀಡುತ್ತದೆ ಎಂದು ನಾನು ಭಾವಿಸುತ್ತೇನೆ, ಇದರಲ್ಲಿ ವಿಶೇಷ ವಿಭಾಗವನ್ನು ಕಸ್ತೂರಬಾ ಗಾಂಧಿ ಅವರಿಗೆ ಮತ್ತು ಪೂಜ್ಯ ಬೊಂಗ್ಮಾತಾಜಿಗೆ ಸಮರ್ಪಿಸಲಾಗಿದೆ.
ಘನತೆವೆತ್ತರೆ,
ಈಗ ನಾನು ನಿಮ್ಮನ್ನು ಪ್ರಾಸ್ತಾವಿಕ ನುಡಿಗಳಿಗೆ ಆಹ್ವಾನಿಸುತ್ತೇನೆ.
ಘೋಷಣೆ: ಇದು ಪ್ರಧಾನಮಂತ್ರಿಯರ ಭಾಷಣದ ಅಂದಾಜು ಭಾಷಾಂತರ. ಮೂಲ ಭಾಷಣವನ್ನು ಹಿಂದಿಯಲ್ಲಿ ಮಾಡಲಾಗಿದೆ.
ಪ್ರಧಾನ ಮಂತ್ರಿಯವರ ಕಛೇರಿ
ಆಷಾಡ ಪೂರ್ಣಿಮಾ-ಧಮ್ಮ ಚಕ್ರ ದಿನಾಚರಣೆ ಕಾರ್ಯಕ್ರಮದಲ್ಲಿ ಸಂದೇಶ ಹಂಚಿಕೊಳ್ಳಲಿರುವ ಪ್ರಧಾನಿ
ಪ್ರಧಾನಮಂತ್ರಿ ಶ್ರೀ ನರೇಂದ್ರ ಮೋದಿ ಅವರು ಜುಲೈ 24, 2021 ರಂದು ಬೆಳಗ್ಗೆ 8:30ರ ಸುಮಾರಿಗೆ ಆಷಾಡ ಪೂರ್ಣಿಮಾ-ಧಮ್ಮ ಚಕ್ರ ದಿನದ ಕಾರ್ಯಕ್ರಮದಲ್ಲಿ ತಮ್ಮ ಸಂದೇಶವನ್ನು ಹಂಚಿಕೊಳ್ಳಲಿದ್ದಾರೆ.
"ಜುಲೈ 24ರಂದು ಬೆಳಿಗ್ಗೆ 8:30ರ ಸುಮಾರಿಗೆ ಆಷಾಡ ಪೂರ್ಣಿಮಾ-ಧಮ್ಮ ಚಕ್ರ ದಿನದ ಕಾರ್ಯಕ್ರಮದಲ್ಲಿ ನನ್ನ ಸಂದೇಶವನ್ನು ಹಂಚಿಕೊಳ್ಳಲಿದ್ದೇನೆ" ಎಂದು ಪ್ರಧಾನಿ ಟ್ವೀಟ್ನಲ್ಲಿ ತಿಳಿಸಿದ್ದಾರೆ.
ಪ್ರವಾಸೋದ್ಯಮ ಸಚಿವಾಲಯ
1 ಅಕ್ಟೋಬರ್ 2022 ರಂದು ಬೆಂಗಳೂರಿನ ಬ್ರಿಗೇಡ್ ಗೇಟ್ವೇ, ಒರಾಯನ್ ಮಾಲ್ನಲ್ಲಿ "ದಕ್ಷಿಣ್ ಪ್ರವಾಸೋದ್ಯಮ ಪರ್ವ್"
ಭಾರತ ಸರ್ಕಾರದ ಪ್ರವಾಸೋದ್ಯಮ ಸಚಿವಾಲಯದ ಆಜಾದಿ ಕಾ ಅಮೃತ್ ಮಹೋತ್ಸವದ ಸಾಂಪ್ರದಾಯಿಕ ವಾರದ ಆಚರಣೆಯ ಭಾಗವಾಗಿ, ಭಾರತ ಪ್ರವಾಸೋದ್ಯಮ ಬೆಂಗಳೂರು 1 ಅಕ್ಟೋಬರ್ 2022 ರಂದು ಬೆಂಗಳೂರಿನ ಬ್ರಿಗೇಡ್ ಗೇಟ್ವೇ, ಒರಾಯನ್ ಮಾಲ್ನಲ್ಲಿ ದಕ್ಷಿಣ್ ಪ್ರವಾಸೋದ್ಯಮ ಪರ್ವ್ ಅನ್ನು ಆಯೋಜಿಸುತ್ತಿದೆ.
ದಿನದ ಕಾರ್ಯಕ್ರಮವು ಸಾಂಸ್ಕೃತಿಕ ಪ್ರದರ್ಶನಗಳು, ಲೈವ್ ಮ್ಯೂಸಿಕಲ್ ಬ್ಯಾಂಡ್, ಸ್ಯಾಂಡ್ ಆರ್ಟ್ ಶೋ, ಸ್ಪಾಟ್ ಕ್ವಿಜ್ ಸ್ಪರ್ಧೆ, ಫೋಟೋ ಬೂತ್ ಮತ್ತು ಆಜಾದಿ ಕಾ ಅಮೃತ್ ಮಹೋತ್ಸವ ಮತ್ತು ದಕ್ಷಿಣದ ಎಲ್ಲಾ ರಾಜ್ಯಗಳು ಮತ್ತು ಯುಟಿಗಳಲ್ಲಿ ಸೆಲ್ಫಿ ಪಾಯಿಂಟ್ಗಳ ರೂಪದಲ್ಲಿ ಸಾರ್ವಜನಿಕ ಚಟುವಟಿಕೆ ಮತ್ತು ನಿಗದಿತ ಕಾರ್ಯಕ್ರಮಗಳನ್ನು ಹೊಂದಿರುತ್ತದೆ. ರಾಜ್ಯಗಳ ಜೊತೆಗೆ ಬೆಂಗಳೂರಿನಲ್ಲಿ ತಮ್ಮ ಸ್ಥಳೀಯ ಕಚೇರಿಯನ್ನು ಹೊಂದಿರುವ ಪ್ರದೇಶಗಳು ತಮ್ಮ ರಾಜ್ಯಗಳ ವಿವಿಧ ಪ್ರವಾಸೋದ್ಯಮ ಉತ್ಪನ್ನಗಳನ್ನು ಪ್ರದರ್ಶಿಸುತ್ತವೆ.
ದೇಶದ ವಿವಿಧ ಪ್ರವಾಸಿ ತಾಣಗಳಿಗೆ ಭೇಟಿ ನೀಡುವಂತೆ ಭಾರತೀಯರನ್ನು ಉತ್ತೇಜಿಸುವ ಉದ್ದೇಶದಿಂದ 'ದೇಖೋ ಅಪ್ನಾ ದೇಶ್' ಸಂದೇಶವನ್ನು ಪ್ರಚಾರ ಮಾಡುವುದು ಮತ್ತು 'ಎಲ್ಲರಿಗೂ ಪ್ರವಾಸೋದ್ಯಮ' ಸಂದೇಶವನ್ನು ಹರಡುವುದು ಮತ್ತು ದೇಶದ ಸಾಂಸ್ಕೃತಿಕ ವೈವಿಧ್ಯತೆಯನ್ನು ಪ್ರದರ್ಶಿಸುವುದು ದಕ್ಷಿಣ ಪ್ರವಾಸೋದ್ಯಮ ಪರ್ವದ ಪರಿಕಲ್ಪನೆಯಾಗಿದೆ.
ಬನ್ನಿ, ದಕ್ಷಿಣ ಪ್ರವಾಸೋದ್ಯಮ ಉತ್ಸವದಲ್ಲಿ ಭಾಗವಹಿಸಿ.
ಪ್ರಧಾನ ಮಂತ್ರಿಯವರ ಕಛೇರಿ
ಹೆರಿಗೆ ಸವಲತ್ತು ತಿದ್ದುಪಡಿ ಮಸೂದೆಗೆ ಲೋಕಸಭೆ ಅನುಮೋದನೆ ಪ್ರಧಾನಿ ಪ್ರಶಂಸೆ
ಹೆರಿಗೆ ಸವಲತ್ತು ತಿದ್ದುಪಡಿ ಮಸೂದೆಗೆ ಲೋಕಸಭೆ ಅನುಮೋದನೆ ಪ್ರಧಾನಿ ಪ್ರಶಂಸೆ
ಪ್ರಧಾನಮಂತ್ರಿ ಶ್ರೀ. ನರೇಂದ್ರ ಮೋದಿ ಅವರು, ಲೋಕಸಭೆಯಲ್ಲಿ ಹೆರಿಗೆ ಸವಲತ್ತು ತಿದ್ದುಪಡಿ ವಿಧೇಯಕಕ್ಕೆ ಅನುಮೋದನೆ ದೊರೆತಿರುವುದಕ್ಕೆ ಪ್ರಶಂಸೆ ವ್ಯಕ್ತಪಡಿಸಿದ್ದಾರೆ ಮತ್ತು ಮಹಿಳೆಯರ ನೇತೃತ್ವದ ಅಭಿವೃದ್ಧಿಯ ಪ್ರಯತ್ನದಲ್ಲಿ ಹೆಜ್ಜೆಗುರುತಿನ ಕ್ಷಣ ಎಂದು ಬಣ್ಣಿಸಿದ್ದಾರೆ.
“ಹೆರಿಗೆ ಸವಲತ್ತು ತಿದ್ದುಪಡಿ ವಿಧೇಯಕ ಲೋಕಸಭೆಯಲ್ಲಿ ಅನುಮೋದನೆಗೊಂಡಿರುವುದು ಮಹಿಳೆಯರ ನೇತೃತ್ವದ ಅಭಿವೃದ್ಧಿಯ ಕಡೆಗಿನ ನಮ್ಮ ಪ್ರಯತ್ನದಲ್ಲಿ ಹೆಜ್ಜೆಗುರುತಿನ ಕ್ಷಣವಾಗಿದೆ.
ಹೆರಿಗೆ ಸವಲತ್ತು ತಿದ್ದುಪಡಿ ವಿಧೇಯಕವು, ತಾಯಿ ಮತ್ತು ಮಗುವಿನ ಉತ್ತಮ ಆರೋಗ್ಯದ ಖಾತ್ರಿ ಒದಗಿಸುತ್ತದೆ. ಹೆರಿಗೆ ರಜೆಯಲ್ಲಿನ ಹೆಚ್ಚಳ ಸ್ವಾಗತಾರ್ಹ ಅಂಶವಾಗಿದೆ.
ಮಹಿಳೆಯರ ನೌಕರಿಯನ್ನು ಇದು ಸಂರಕ್ಷಿಸುತ್ತದೆ. ಹೆರಿಗೆ ಸವಲತ್ತು ತಿದ್ದುಪಡಿ ವಿಧೇಯಕಕ್ಕೆ ಧನ್ಯವಾದಗಳು. ಕಚೇರಿಗಳಲ್ಲಿ ಶಿಶು ಪಾಲನಾ ಕೇಂದ್ರ  ಕಡ್ಡಾಯಗೊಳಿಸಿರುವುದೂ ಪ್ರಶಂಸನಾರ್ಹ.”,ಎಂದು ಪ್ರಧಾನಿ ತಿಳಿಸಿದ್ದಾರೆ.
ಕಲ್ಲಿದ್ದಲು ಸಚಿವಾಲಯ
ಬಿಸಿಸಿಎಲ್ ಗಣಿಗಳ ಕಾರ್ಯಾಚರಣೆಯನ್ನು ಕಲ್ಲಿದ್ದಲು ಕಾರ್ಯದರ್ಶಿ ಪರಿಶೀಲಿಸಿದರು
ಕಲ್ಲಿದ್ದಲು ಸಚಿವಾಲಯದ ಕಾರ್ಯದರ್ಶಿ ಶ್ರೀ ಅಮೃತ್ ಲಾಲ್ ಮೀನಾ ಮತ್ತು ಸಿಐಎಲ್ ಅಧ್ಯಕ್ಷ ಶ್ರೀ ಪ್ರಮೋದ್ ಅಗರವಾಲ್ ಮತ್ತು ಬಿಸಿಸಿಎಲ್ ನ ಸಿ.ಎಂ.ಡಿ ಶ್ರೀ ಸಮೀರನ್ ದತ್ತಾ ಅವರೊಂದಿಗೆ ಬಿಸಿಸಿಎಲ್ ನ ಕುಸುಂಡಾ ಪ್ರದೇಶದ ಎನಾ ಫೈರ್ ಪ್ರಾಜೆಕ್ಟ್ ಗೆ ಇಂದು ಭೇಟಿ ನೀಡಿದರು. ನಂತರ ಶ್ರೀ ಮೀನಾ ಅವರು ಡಿಸಿ, ಧನ್ ಬಾದ್ ಮತ್ತು ಸಿಎಂಡಿ, ಬಿಸಿಸಿಎಲ್ ಅವರೊಂದಿಗೆ ಝರಿಯಾ ಮಾಸ್ಟರ್ ಪ್ಲ್ಯಾನ್ ನ ಪ್ರಗತಿಯನ್ನು ಪರಿಶೀಲಿಸಿದರು.
ಶ್ರೀ ಮೀನಾ ಅವರು ಮೂನಿಡಿಹ್ ಅಂಡರ್ ಗ್ರೌಂಡ್ ಮೈನ್, ಡಬ್ಲ್ಯೂಜೆ ಏರಿಯಾ, ಬಿಸಿಸಿಎಲ್ ಗೆ ಭೇಟಿ ನೀಡಿ ಮೂನಿಡಿಹ್ ವಾಷರಿ, ಸೆಂಡ್ರಾ-ಬನ್ಸ್ಜೋರಾದಲ್ಲಿನ ತಗ್ಗುಪ್ರದೇಶಗಳು, ಕುಜಾಮಾ ಕೊಲಿಯರಿಯಲ್ಲಿ ಬೆಂಕಿ ಪೀಡಿತ ಸ್ಥಳ ಮತ್ತು ಬೆಲ್ಗೇರಿಯಾದ ಜೆಎಂಪಿ ಪುನರ್ವಸತಿ ತಾಣವನ್ನು ಪರಿಶೀಲಿಸಿದರು.
ಕಾರ್ಯದರ್ಶಿಯವರು ಯೋಜನೆಯ ಬಾಧಿತ ಪ್ರದೇಶದ ಜನರೊಂದಿಗೆ ಸಂವಾದ ನಡೆಸಿದರು. ಸಿಐಎಲ್ ನ ಅಧ್ಯಕ್ಷರಾದ ಶ್ರೀ ಪ್ರಮೋದ್ ಅಗರ್ ವಾಲ್ ಅವರಲ್ಲದೆ, ಕಲ್ಲಿದ್ದಲು ಕಾರ್ಯದರ್ಶಿ ಶ್ರೀ ಸಮೀರನ್ ದತ್ತಾ, ಬಿಸಿಸಿಎಲ್ ನ ಸಿ.ಎಂ.ಡಿ. ಶ್ರೀ ಎಸ್.ಕೆ.ಸಿಂಗ್, ಡಿಟಿ , ಬಿಸಿಸಿಎಲ್ ಮತ್ತು ಶ್ರೀ ಉದಯ್ ಎ ಕಾವೋಲೆ ಮತ್ತು ಇತರ ಉನ್ನತ ಅಧಿಕಾರಿಗಳು ಉಪಸ್ಥಿತರಿದ್ದರು.
ವಿವಿಧ ಗಣಿಗಳು ಮತ್ತು ಯೋಜನೆಗಳಿಗೆ ಪರಿಶೀಲನೆ ಮತ್ತು ಭೇಟಿ ನೀಡಿದ ನಂತರ, ಶ್ರೀ ಮೀನಾ ಅವರು ಬಿಸಿಸಿಎಲ್ ಆಡಳಿತ ಮಂಡಳಿಯೊಂದಿಗೆ ಕಂಪನಿಯ ಕಲ್ಲಿದ್ದಲು ಉತ್ಪಾದನಾ ಸಾಧನೆಗಳ ಬಗ್ಗೆ ಸಂಕ್ಷಿಪ್ತ ಚರ್ಚೆ ನಡೆಸಿದರು. " ಬಿಸಿಸಿಎಲ್ ನ ನಿರ್ವಹಣೆ ಉತ್ತಮವಾಗಿ ಕಾರ್ಯನಿರ್ವಹಿಸುತ್ತಿದೆ. ಪ್ರಗತಿ ಅಸಾಧಾರಣವಾಗಿದೆ. ಬಿಸಿಸಿಎಲ್ ಶೀಘ್ರದಲ್ಲೇ ಮೂನಿಡಿಹ್ ನಲ್ಲಿ ಸೀಮ್ 17 ಅನ್ನು ಉತ್ಖನನ ಮಾಡಲು ಯೋಜಿಸಿದೆ. ಕಲ್ಲಿದ್ದಲು ಹೊರತೆಗೆಯುವಿಕೆ ಮತ್ತು ರವಾನೆಯ ನಡುವಿನ ಸಮಯದ ಅಂತರವನ್ನು ಕಡಿಮೆ ಮಾಡಲು ಕೇಂದ್ರ ಸರ್ಕಾರ, ರೈಲ್ವೆ ಮತ್ತು ಬಿಸಿಸಿಎಲ್ ಒಟ್ಟಾಗಿ ಕೆಲಸ ಮಾಡುತ್ತಿವೆ. ಇದು ಪರಿಸರದ ಮೇಲಿನ ಪರಿಣಾಮವನ್ನು ಕಡಿಮೆ ಮಾಡುತ್ತದೆ" ಎಂದು ಅವರು ಹೇಳಿದರು.
ಬಿಸಿಸಿಎಲ್ ಗೆ ಭೇಟಿ ನೀಡಿದ ಸಂದರ್ಭದಲ್ಲಿ, ಕಲ್ಲಿದ್ದಲು ಕಾರ್ಯದರ್ಶಿಯವರು ಶ್ರೀ ಎ.ಪಿ. ಪಾಂಡಾ, , ಪೂರ್ವ ಕೋಲ್ ಫೀಲ್ಡ್ಸ್ ನ ಸಿಎಂಡಿ ಮತ್ತು ನಿರ್ವಹಣೆಯ ಇತರ ಉನ್ನತ ಅಧಿಕಾರಿಗಳೊಂದಿಗೆ ಸಂಕ್ಷಿಪ್ತ ಪರಿಶೀಲನಾ ಮಾತುಕತೆ ನಡೆಸಿದರು.
ಸಂಪುಟ
ಸಾರಿಗೆ ಶಿಕ್ಷಣದ ಸಹಕಾರ ಅಭಿವೃದ್ಧಿಗಾಗಿ ಭಾರತ ಮತ್ತು ರಷ್ಯಾ ಒಕ್ಕೂಟದ ನಡುವಿನ ಒಪ್ಪಂದ; ಮತ್ತು ರೈಲು ಕ್ಷೇತ್ರದಲ್ಲಿ ತಾಂತ್ರಿಕ ಸಹಕಾರಕ್ಕಾಗಿ ಭಾರತ ಮತ್ತು ಜಾಯಿಂಟ್ ಸ್ಟಾಕ್ ಕಂಪೆನಿ "ರಷ್ಯನ್ ರೈಲ್ವೇಸ್" ನಡುವೆ ಎಂಓಸಿಗೆ ಸಂಪುಟದ ಅನುಮೋದನೆ
ಸಾರಿಗೆ ಶಿಕ್ಷಣದ ಸಹಕಾರ ಅಭಿವೃದ್ಧಿಗಾಗಿ ಭಾರತ ಮತ್ತು ರಷ್ಯಾ ಒಕ್ಕೂಟದ ನಡುವಿನ ಒಪ್ಪಂದ; ಮತ್ತು ರೈಲು ಕ್ಷೇತ್ರದಲ್ಲಿ ತಾಂತ್ರಿಕ ಸಹಕಾರಕ್ಕಾಗಿ ಭಾರತ ಮತ್ತು ಜಾಯಿಂಟ್ ಸ್ಟಾಕ್ ಕಂಪೆನಿ "ರಷ್ಯನ್ ರೈಲ್ವೇಸ್" ನಡುವೆ ಎಂಓಸಿಗೆ ಸಂಪುಟದ ಅನುಮೋದನೆ
ಪ್ರಧಾನಮಂತ್ರಿ ಶ್ರೀ ನರೇಂದ್ರ ಮೋದಿ ಅವರ ಅಧ್ಯಕ್ಷತೆಯಲ್ಲಿಂದು ನಡೆದ ಕೇಂದ್ರ ಸಚಿವ ಸಂಪುಟ ಸಭೆಗೆ 2018ರ ಅಕ್ಟೋಬರ್ 5ರಂದು ರಷ್ಯಾ ಜೊತೆಗೆ ಆಗಿರುವ ಈ ಕೆಳಕಂಡ ಎರಡು ಸಹಕಾರ ಒಪ್ಪಂದ  ಮತ್ತು ತಿಳುವಳಿಕಾ ಒಪ್ಪಂದ ಗಳ ಬಗ್ಗೆ ವಿವರಿಸಲಾಯಿತು:
i. ಸಾರಿಗೆ ಶಿಕ್ಷಣದ ಸಹಕಾರ ಅಭಿವೃದ್ಧಿಗಾಗಿ ಸಾರಿಗೆ ಶಿಕ್ಷಣದ ಸಹಕಾರ ಕುರಿತು ರಷ್ಯಾ ಒಕ್ಕೂಟದ ಸಾರಿಗೆ ಸಚಿವಾಲಯದೊಂದಿಗೆ ತಿಳುವಳಿಕಾ ಒಪ್ಪಂದ.
ii. ರೈಲ್ವೆ ಕ್ಷೇತ್ರದ ತಾಂತ್ರಿಕ ಸಹಕಾರಕ್ಕಾಗಿ ರಷ್ಯನ್ ರೈಲ್ವೆಯ ಯ ಜಾಯಿಂಟ್ ಸ್ಟಾಕ್ ಕಂಪನಿಯೊಂದಿಗೆ ಸಹಕಾರ ಒಪ್ಪಂದ.
ಈ ಎಂ.ಓ.ಯು.ಗಳು /ಎಂ.ಓ.ಸಿ.ಗಳು ರೈಲ್ವೆ ವಲಯದಲ್ಲಿ ಆಗಿರುವ ಇತ್ತೀಚಿನ ಅಭಿವೃದ್ಧಿ ಮತ್ತು ಜ್ಞಾನವನ್ನು ಹಂಚಿಕೊಳ್ಳಲು ಮತ್ತು ಸಂವಾದ ನಡೆಸಲು ಭಾರತೀಯ ರೈಲ್ವೆಗೆ ವೇದಿಕೆ ಕಲ್ಪಿಸುತ್ತದೆ. ಈ ಎಂ.ಓ.ಯು.ಗಳು /ಎಂ.ಓ.ಸಿ.ಗಳು ತಾಂತ್ರಿಕ ಪರಿಣತಿ, ವರದಿಗಳು ಮತ್ತು ತಾಂತ್ರಿಕ ದಸ್ತಾವೇಜುಗಳ ವಿನಿಮಯ, ನಿರ್ದಿಷ್ಟ ತಂತ್ರಜ್ಞಾನ ಕ್ಷೇತ್ರದ ಮೇಲೆ ಗಮನ ಹರಿಸಿ ತರಬೇತಿ ಮತ್ತು ವಿಚಾರಸಂಕಿರಣ/ಕಾರ್ಯಾಗಾರ ಆಯೋಜನೆ ಮತ್ತು ಜ್ಞಾನ ವಿನಿಮಯದ ಇತರ ಸಂವಾದಗಳಿಗೆ ಅವಕಾಶ ಕಲ್ಪಿಸುತ್ತದೆ.
ಈ ತಿಳಿವಳಿಕೆ ಒಪ್ಪಂದವು ಸಾರಿಗೆ ಶಿಕ್ಷಣ ಅಭಿವೃದ್ಧಿಗಾಗಿ ಆದ್ಯತೆಯ ವಲಯಗಳ ಸಹಕಾರಕ್ಕೆ ಇಂಬು ನೀಡುತ್ತದೆ. ಇದು ವಾಣಿಜ್ಯ-ಆರ್ಥಿಕ, ವೈಜ್ಞಾನಿಕ-ತಾಂತ್ರಿಕ ಮತ್ತು ಸಾಂಸ್ಕೃತಿಕ ಸಹಕಾರ ಕುರಿತಾದ ಅಂತರ ಸರ್ಕಾರೀಯ ರಷ್ಯಾ-ಭಾರತ ಆಯೋಗದ ಚೌಕಟ್ಟಿನೊಳಗೆ ಅದರ ಅನುಷ್ಠಾನವನ್ನೂ ಒಳಗೊಂಡಂತೆ ಈ ಪ್ರದೇಶದಲ್ಲಿ ನಿರ್ದಿಷ್ಟ ಪ್ರಸ್ತಾಪಗಳನ್ನು ರೂಪಿಸಲು ಅವಕಾಶ ಒದಗಿಸುತ್ತದೆ.
ಈ ಎಂ.ಓ.ಸಿ. ಈ ಕೆಳಕಂಡ ಕ್ಷೇತ್ರಗಳ ತಾಂತ್ರಿಕ ಸಹಕಾರಕ್ಕೆ ಅವಕಾಶ ಮಾಡಿಕೊಡುತ್ತದೆ:-
ಅ) ಭಾರತೀಯ ರೈಲ್ವೆ  ಜಾಲದ ಇತರ ದಿಕ್ಕುಗಳೂ ಸೇರಿದಂತೆ ವಿಭಾಗದ ಸಂಭಾವ್ಯ ವಿಸ್ತರಣೆಯೊಂದಿಗೆ ಪ್ರಯಾಣಿಕರ ರೈಲುಗಳ ವೇಗವನ್ನು ಪ್ರತಿ ಗಂಟೆಗೆ 200 ಕಿ.ಮೀ.ಗಳಿಗೆ  ಹೆಚ್ಚಿಸಲು ನಾಗಪುರ – ಸಿಕಂದರಾಬಾದ್ ವಿಭಾಗವನ್ನು ಮೇಲ್ದರ್ಜೆಗೇರಿಸುವ ಯೋಜನೆಯ ಅನುಷ್ಠಾನಕ್ಕೆ;
ಆ) ಪ್ರಾದೇಶಿಕ ಮಟ್ಟದಲ್ಲಿ, ವಿಭಾಗೀಯ ರೈಲ್ವೆ ಮತ್ತು / ಅಥವಾ ಐ.ಆರ್.ನ ಎಲ್ಲ ವಿಭಾಗೀಯ ರೈಲ್ವೆಗಳನ್ನು ಏಕೀಕರಿಸಿದ ಉನ್ನತ ಜಾಲದ ಮಟ್ಟದಲ್ಲಿ ಮಿಶ್ರ ಸಂಚಾರ ನಿರ್ವಹಣೆಗೆ ಏಕ ಸಂಚಾರ ನಿಯಂತ್ರಣ ಕೇಂದ್ರದ ಅನುಷ್ಠಾನ;
ಇ) ಗ್ರಾಹಕೀಕರಣ, ಸ್ಪರ್ಧಾತ್ಮಕ ಸಂಕೇತ ಮತ್ತು ಇಂಟರ್ ಲಾಕಿಂಗ್ ವ್ಯವಸ್ಥೆಯ ಜಂಟಿ ಉತ್ಪಾದನೆ ಮತ್ತು ಅನುಷ್ಠಾನದ ಸಂಯೋಜನೆ;
ಈ) ಸೆಮಿ ಹೈಸ್ಪೀಡ್ ಮತ್ತು ಮೇಲ್ಪಟ್ಟ ರೈಲಿಗಾಗಿ ಟರ್ನೌಟ್ ಸ್ವಿಚ್ ಗಳ ಪೂರೈಕೆ ಮತ್ತು ಸ್ಥಳೀಕರಣ;
ಉ) ರಷ್ಯಾದ ರೈಲ್ವೆ-ಸಂಬಂಧಿತ ಉನ್ನತ ಶಿಕ್ಷಣ ಸಂಸ್ಥೆಗಳ ಪಾಲ್ಗೊಳ್ಳುವಿಕೆಯೊಂದಿಗೆ ಭಾರತೀಯ ರೈಲ್ವೆ ಸಿಬ್ಬಂದಿ ತರಬೇತಿ ಮತ್ತು ಮುಂದುವರಿದ ಅರ್ಹತೆಯ ಸುಧಾರಣೆ;
ಊ) ಸರಕು ಸಾಗಣೆ ಕಾರ್ಯಾಚರಣೆಗಳಲ್ಲಿ ಉತ್ತಮ ರೂಢಿಗಳು; ಮತ್ತು
ಋ) ಭಾರತದಲ್ಲಿ ಬಹು ಮಾದರಿ ಟರ್ಮಿನಲ್ ಗಳ ಜಂಟಿ ಅಭಿವೃದ್ಧಿ
ಹಿನ್ನೆಲೆ:
ರೈಲ್ವೆ ವಲಯದ ತಾಂತ್ರಿಕ ಸಹಕಾರಕ್ಕಾಗಿ ರೈಲ್ವೆ ಸಚಿವಾಲಯವು ವಿವಿಧ ವಿದೇಶೀ ಸರ್ಕಾರಗಳು ಮತ್ತು ರಾಷ್ಟ್ರೀಯ ರೈಲ್ವೆಗಳೊಂದಿಗೆ ಎಂ.ಓ.ಯು.ಗಳು/ಎಂ.ಓ.ಸಿ.ಗಳಿಗೆ ಅಂಕಿತ ಹಾಕಿದೆ. ಸಹಕಾರಕ್ಕಾಗಿ ಗುರುತಿಸಲಾಗಿರುವ ವಲಯಗಳಲ್ಲಿ ಅತಿ ವೇಗದ ರೈಲು, ಹಾಲಿ ಇರುವ ಮಾರ್ಗಗಳಲ್ಲಿ ವೇಗವರ್ಧನೆ, ವಿಶ್ವ ದರ್ಜೆಯ ನಿಲ್ದಾಣಗಳ ಅಭಿವೃದ್ಧಿ, ಭಾರಿ ಪ್ರಯಾಣದ ಕಾರ್ಯಾಚರಣೆಗಳು ಮತ್ತು ರೈಲು ಮೂಲಸೌಕರ್ಯದ ಆಧುನಿಕೀಕರಣ ಇತ್ಯಾದಿಗಳೂ ಸೇರಿವೆ. ಈ ಸಹಕಾರವನ್ನು ರೈಲ್ವೆ ತಂತ್ರಜ್ಞಾನ ಮತ್ತು ಕಾರ್ಯಾಚರಣೆ ಕ್ಷೇತ್ರದ ಅಭಿವೃದ್ಧಿಯ ಮಾಹಿತಿ ವಿನಿಮಯ, ಜ್ಞಾನ ವಿನಿಮಯ, ತಾಂತ್ರಿಕ ಭೇಟಿ, ಪರಸ್ಪರ ಹಿತಾಸಕ್ತಿಯ ಕ್ಷೇತ್ರಗಳಲ್ಲಿನ ತರಬೇತಿ ಮತ್ತು ವಿಚಾರ ಸಂಕಿರಣ ಹಾಗೂ ಕಾರ್ಯಾಗಾರಗಳ ಮೂಲಕ ಸಾಧಿಸಲಾಗುತ್ತದೆ.
(Visitor Counter : 102
ಹಣಕಾಸು ಸಚಿವಾಲಯ
2021-22ರ ಸಾಲಿನ ಡಿಸೆಂಬರ್ ಅಂತ್ಯದ ವರೆಗೆ ಕೇಂದ್ರ ಸರ್ಕಾರದ ಮಾಸಿಕ ಲೆಕ್ಕಪತ್ರಗಳ ಪರಾಮರ್ಶೆ
ಭಾರತ ಸರ್ಕಾರ 2021-22ನೇ ಸಾಲಿನಲ್ಲಿ ಡಿಸೆಂಬರ್ ಅಂತ್ಯದ ವರೆಗೆ ನಡೆಸಿರುವ ಮಾಸಿಕ ಲೆಕ್ಕಪತ್ರಗಳನ್ನು ಕ್ರೋಡೀಕರಿಸಿ, ವರದಿ ಪ್ರಕಟಿಸಿದೆ. ಅದರ ಪ್ರಮುಖಾಂಶಗಳನ್ನು ಕೆಳಗೆ ನೀಡಲಾಗಿದೆ:
ಕೇಂದ್ರ ಸರ್ಕಾರವು 2021-22ನೇ ಸಾಲಿನಲ್ಲಿ ಡಿಸೆಂಬರ್ ಅಂತ್ಯದವರೆಗೆ 17,61,692 ಕೋಟಿ ರೂಪಾಯಿ, 2,59,414 ಕೋಟಿ ರೂಪಾಯಿ ತೆರಿಗೆಯೇತರ ಆದಾಯ ಮತ್ತು 28,469 ಕೋಟಿ ರೂಪಾಯಿ ಸಾಲಯೇತರ ಬಂಡವಾಳ ಸ್ವೀಕೃತಿ ಸೇರಿದೆ. ಸಾಲ ಅಲ್ಲದ ಬಂಡವಾಳ ಸ್ವೀಕೃತಿಯಲ್ಲಿ 19,105 ಕೋಟಿ ರೂ. ಸಾಲ ವಸೂಲಾತಿ ಮೊತ್ತ ಮತ್ತು ಇತರೆ ಬಂಡವಾಳ ಸ್ವೀಕೃತಿಯಾಗಿ 9,364 ಕೋಟಿ ರೂಪಾಯಿ ಸೇರಿದೆ. 2021 ಡಿಸೆಂಬರ್ ವರೆಗೆ ರಾಜ್ಯಗಳು ಮತ್ತು ಕೇಂದ್ರಾಡಳಿತ ಪ್ರದೇಶಗಳಿಗೆ ಭಾರತ ಸರ್ಕಾರವು ತೆರಿಗೆ ಹಣ ಹಂಚಿಕೆ ರೂಪದಲ್ಲಿ 4,50,310 ಕೋಟಿ ರೂಪಾಯಿ ವರ್ಗಾವಣೆ ಮಾಡಿದೆ.
ಭಾರತ ಸರ್ಕಾರವು ಒಟ್ಟು 25,21,058 ಕೋಟಿ ರೂಪಾಯಿ ವೆಚ್ಚ ಮಾಡಿದೆ ಅಥವಾ ಭರಿಸಿದೆ. ಅದರಲ್ಲಿ 21,29,414 ಕೋಟಿ ರೂ. ಕಂದಾಯ ಖಾತೆ ಮತ್ತು 3,91,644 ಕೋಟಿ ರೂ. ಬಂಡವಾಳ ಖಾತೆಗೆ ಸೇರಿದ್ದಾಗಿದೆ. ಒಟ್ಟು ಆದಾಯ ವೆಚ್ಚದ ಪೈಕಿ, 5,64,414 ಕೋಟಿ ರೂಪಾಯಿ ಬಡ್ಡಿ ಪಾವತಿ ಮಾಡಲು ಮತ್ತು 2,71,374 ಕೋಟಿ ರೂಪಾಯಿಯನ್ನು ಪ್ರಮುಖ ಸಬ್ಸಿಡಿ ಯೋಜನೆಗಳಿಗೆ ವಿನಿಯೋಗಿಸಲಾಗಿದೆ.
ಆರೋಗ್ಯ ಮತ್ತು ಕುಟುಂಬ ಕಲ್ಯಾಣ ಸಚಿವಾಲಯ
ಕೋವಿಡ್-19: ಭಾರತದಲ್ಲಿ ಸಕ್ರಿಯ ಪ್ರಕರಣಗಳ ಸಂಖ್ಯೆ ಇಳಿಕೆ
ಕರ್ನಾಟಕ, ಮಹಾರಾಷ್ಟ್ರ ಮತ್ತು ಕೇರಳದಲ್ಲಿ ಪ್ರತಿದಿನ 8ಸಾವಿರಕ್ಕೂ ಅಧಿಕ ಸೋಂಕಿತರು ಗುಣಮುಖ
27 ರಾಜ್ಯಗಳು ಮತ್ತು ಕೇಂದ್ರಾಡಳಿತ ಪ್ರದೇಶಗಳಲ್ಲಿ 20ಸಾವಿರಕ್ಕೂ ಕಡಿಮೆ ಸಕ್ರಿಯ ಪ್ರಕರಣ
ಒಟ್ಟು ಸಕ್ರಿಯ ಪ್ರಕರಣಗಳಲ್ಲಿ ಶೇ.78ರಷ್ಟು 10 ರಾಜ್ಯಗಳಲ್ಲಿ
ಭಾರತದಲ್ಲಿ ಕೋವಿಡ್-19 ಸಕ್ರಿಯ ಪ್ರಕರಣಗಳ ಸಂಖ್ಯೆ ಇಳಿಮುಖವಾಗುತ್ತಿರುವ ಪ್ರವೃತ್ತಿ ಸುಸ್ಥಿರ ರೀತಿಯಲ್ಲಿ ಮುಂದುವರಿದಿದೆ. ಸತತ ಏಳನೇ ದಿನವೂ ಸಕ್ರಿಯ ಪ್ರಕರಣಗಳ ಸಂಖ್ಯೆ 6 ಲಕ್ಷಕ್ಕಿಂತಲೂ ಕಡಿಮೆ ಇದೆ ಮತ್ತು ಸದ್ಯ ಸಕ್ರಿಯ ಪ್ರಕರಣಗಳ ಸಂಖ್ಯೆ 5,26,962. ದೇಶದಲ್ಲಿನ ಒಟ್ಟು ಪಾಸಿಟಿವ್ ಪ್ರಕರಣಗಳಲ್ಲಿ ಸಕ್ರೀಯ ಪ್ರಕರಣಗಳ ಸಂಖ್ಯೆ ಕೇವಲ ಶೇ6.31ರಷ್ಟು ಮಾತ್ರ.
ರಾಷ್ಟ್ರೀಯ ಬೆಳವಣಿಗೆ ಆಯಾಮಗಳ ಪ್ರಕಾರ 27 ರಾಜ್ಯಗಳು/ಕೇಂದ್ರಾಡಳಿತ ಪ್ರದೇಶಗಳಲ್ಲಿ ಸಕ್ರಿಯ ಪ್ರಕರಣಗಳ ಸಂಖ್ಯೆ 20ಸಾವಿರಕ್ಕೂ ಕಡಿಮೆ ಇವೆ.
ದೇಶದಲ್ಲಿ ಒಟ್ಟು ಸಕ್ರಿಯ ಪ್ರಕರಣಗಳಲ್ಲಿ ಶೇ.78ರಷ್ಟು ಪ್ರಕರಣಗಳು 10 ರಾಜ್ಯಗಳು/ಕೇಂದ್ರಾಡಳಿತ ಪ್ರದೇಶಗಳಲ್ಲಿವೆ. ಮಹಾರಾಷ್ಟ್ರ, ಕೇರಳ, ದೆಹಲಿ ಮತ್ತು ಪಶ್ಚಿಮ ಬಂಗಾಳದಲ್ಲಿ ಶೇ.51ಕ್ಕೂ ಅಧಿಕ ಸಕ್ರಿಯ ಪ್ರಕರಣಗಳಿವೆ.
ದಿನದಿಂದ ದಿನಕ್ಕೆ ಸೋಂಕಿನಿಂದ ಗುಣಮುಖರಾಗುತ್ತಿರುವವರ ಪ್ರಮಾಣ ನಿರಂತರವಾಗಿ ಏರಿಕೆಯಾಗುತ್ತಿರುವುದರಿಂದ ಸಕ್ರಿಯ ಪ್ರಕರಣಗಳ ಸಂಖ್ಯೆ ಇಳಿಮುಖವಾಗುತ್ತಿದೆ. ಒಟ್ಟು ಗುಣಮುಖವಾಗಿರುವ ಪ್ರಕರಣಗಳು 77,11,809 ಆಗಿವೆ. ರಾಷ್ಟ್ರ ಮಟ್ಟದಲ್ಲಿ ಚೇತರಿಕೆ ಪ್ರಮಾಣ ಶೇ.92.20 ತಲುಪಿದೆ.
ದೇಶದಲ್ಲಿ ಕಳೆದ 24 ಗಂಟೆಗಳಲ್ಲಿ ಹೊಸದಾಗಿ 55,331 ಕೋವಿಡ್ ಸೋಂಕಿತರು ಗುಣಮುಖರಾಗಿದ್ದರೆ, 50,210 ಮಂದಿಯಲ್ಲಿ ಹೊಸದಾಗಿ ಸೋಂಕು ದೃಢಪಟ್ಟಿದೆ.
ಹೊಸದಾಗಿ ಗುಣಮುಖರಾಗಿರುವ ಪ್ರಕರಣಗಳಲ್ಲಿ ಶೇ.82ರಷ್ಟು ಪ್ರಕರಣಗಳು 10 ರಾಜ್ಯಗಳು/ಕೇಂದ್ರಾಡಳಿತ ಪ್ರದೇಶಕ್ಕೆ ಸಂಬಂಧಿಸಿದವು.
ಮಹಾರಾಷ್ಟ್ರ, ಕೇರಳ ಮತ್ತು ಕರ್ನಾಟಕದಲ್ಲಿ ಪ್ರತಿದಿನ ಗರಿಷ್ಠ ಸಂಖ್ಯೆಯ ಸೋಂಕಿತರು ಅಂದರೆ 8 ಸಾವಿರಕ್ಕೂ ಅಧಿಕ ಸೋಂಕಿತರು ಗುಣಮುಖರಾಗುತ್ತಿದ್ದಾರೆ. ಈ ರಾಜ್ಯಗಳಲ್ಲಿ ಹೊಸದಾಗಿ ಗುಣಮುಖರಾದವರ ಒಟ್ಟು ಪ್ರಮಾಣ ಶೇ.45ಕ್ಕೂ ಅಧಿಕವಾಗುತ್ತದೆ.
ಕಳೆದ 24 ಗಂಟೆಗಳಲ್ಲಿ 50,210 ಹೊಸ ಸೋಂಕು ಪ್ರಕರಣಗಳು ದೃಢಪಟ್ಟಿರುವುದು ವರದಿಯಾಗಿದೆ.
ಹೊಸ ಪ್ರಕರಣಗಳಲ್ಲಿ ಶೇ.79ಕ್ಕೂ ಅಧಿಕ ಪ್ರಕರಣಗಳು 10 ರಾಜ್ಯಗಳು/ಕೇಂದ್ರಾಡಳಿತ ಪ್ರದೇಶಕ್ಕೆ ಸೇರಿದವು.
ಕೇರಳದಲ್ಲಿ ಪ್ರತಿದಿನ ಹೆಚ್ಚಿನ ಸಂಖ್ಯೆಯ ಅಂದರೆ ದಿನ 8ಸಾವಿರಕ್ಕೂ ಅಧಿಕ ಹೊಸ ಕೋವಿಡ್ ಪ್ರಕರಣಗಳು ಕಂಡುಬರುತ್ತಿವೆ, ಆನಂತರದ ಸ್ಥಾನದಲ್ಲಿರುವ ದೆಹಲಿಯಲ್ಲಿ ಪ್ರತಿದಿನ 6ಸಾವಿರಕ್ಕೂ ಅಧಿಕ ಕೋವಿಡ್ ಪ್ರಕರಣಗಳು ಕಂಡುಬರುತ್ತಿವೆ.
ಕಳೆದ 24 ಗಂಟೆಗಳಿಂದೀಚೆಗೆ 704 ಮಂದಿ ಸೋಂಕಿತರು ಬಲಿಯಾಗಿದ್ದಾರೆ.
ಆ ಪೈಕಿ ಶೇ.80ಕ್ಕೂ ಅಧಿಕ ಹೊಸ ಸೋಂಕಿತರ ಮರಣ ಪ್ರಮಾಣ 10 ರಾಜ್ಯಗಳು/ಕೇಂದ್ರಾಡಳಿತ ಪ್ರದೇಶಗಳಲ್ಲಿವೆ. ಹೊಸದಾಗಿ ಒಟ್ಟು ಮರಣ ಹೊಂದಿರುವ ಸೋಂಕಿತರಲ್ಲಿ ಶೇ.42 ರಷ್ಟು ಮಹಾರಾಷ್ಟ್ರದಲ್ಲಿಯೇ ಸಾವನ್ನಪ್ಪಿದ್ದಾರೆ .